Termékek és szolgáltatások 2014-ben (2013)

1. A Horizont 2020 (H2020) program keretében pályakezdő kutatóknak szóló, konszolidációs, szenior és koncepcióigazoló kutatói támogatásokra kiírt pályázati felhívásai nyomán megkötött támogatási megállapodások nyomon követése. A H2020 munkaprogram végrehajtása évente közzétett pályázati felhívások keretében történik, ezt követi a (külső szakértők általi) értékelés, a támogatási megállapodások előkészítése és aláírása, és végül a projektmegvalósítás felügyelete. Az egyes pályázati felhívások egy sor támogatási megállapodást eredményeznek, melyeknél a projektciklus várható időtartama kb. öt év. 2. A H2020 munkaprogram keretében pályakezdő kutatóknak szóló, konszolidációs, szenior és koncepcióigazoló kutatói támogatásokra kiírt pályázati felhívások végrehajtása: 2014-ben összesen 8 530 pályázat érkezett be, ezekből 3 273 pályakezdő kutatói, 2 528 konszolidációs, 2 287 szenior és 442 koncepcióigazoló kutatói támogatásra (a 2 határidőre összesen). Ezekből összesen 8 374 volt támogatható: az értékelő szakbizottságok ennyit értékeltek. A pályakezdő kutatóknak szóló és a koncepcióigazoló kutatói támogatásokra kiírt eljárásban való részvételre összesen 378 pályázatot választottak ki. A 2014-es konszolidációs kutatói támogatási pályáztatás még folyamatban van, a 2014-es szenior kutatói pályázat pedig még az értékelési szakaszban tart, ugyanis a pályázati menetrend 5 hónapot csúszott abból adódóan, hogy a Tanács és a Parlament késve fogadta el a H2020 programot. 3. A H2020 munkaprogrammal, és az Ügynökség 2014-es tevékenységével kapcsolatos információk összeállítása és terjesztése. 4. A Tudományos Tanács 2014-ben Brüsszelben és Európa-szerte rendes üléseket tartott, rendszerint a tagállami hatóságok meghívására. A különböző, vagy uniós tagállamokban vagy társult országokban megrendezett ülések segítik az EKT jobb láthatóságát. Az üléseket mind a tagállami hatóságok, mind a helyi tudományos és kutatói közösségek fontos eseményeknek tekintik. A Tudományos Tanácsban a 2014. január 1. és december 31. közötti időszakban öt plenáris ülést szerveztek: januárban, márciusban és decemberben Brüsszelben (Belgium), júniusban Oslóban (Norvégia), októberben pedig Zágrábban (Horvátország). 2009-ben az EKT struktúráit és mechanizmusait értékelő szakértői csoport ajánlásai alapján a Tudományos Tanács két állandó bizottságot hozott létre: az első összeférhetetlenségi, tudományetikai és etikai ügyekben nyújt útmutatást, míg a második az értékelő szakértői bizottságok kiválasztásával foglalkozik. A Végrehajtó Ügynökség támogatta a két bizottság operatív tevékenységeit, amelyek 2014-ben 2, illetve 3 ülést tartottak. A Tudományos Tanács tagjai egyedi kérdésekkel foglalkozó munkacsoportokban is találkoznak. 2014-ben a Végrehajtó Ügynökség különböző üléseket szervezett az innovációval és ipari kapcsolatokkal, a nyílt hozzáféréssel, a nemzetközivé válással és a nemek egyensúlyával és a fő teljesítménymutatókkal foglalkozó EKT-munkacsoportok számára. A munkacsoportok elemzéseket végeznek és hozzájárulnak az EKT tudományos stratégiájához azzal, hogy a feladataikkal kapcsolatos területeken javaslatokat terjesztenek a Tudományos Tanács elé, plenáris ülésen való elfogadásra: az EKT ipari/üzleti kapcsolatainak és az EKT által finanszírozott kutatási tevékenység innovációra gyakorolt hatásának vizsgálata; az EKT nyílt hozzáféréssel kapcsolatos álláspontjának kidolgozása; annak biztosítása, hogy az EKT a kutatás területén élen járjon a nemek közötti egyensúly kialakítását szolgáló bevált módszerek alkalmazásában; olyan megfelelő mechanizmusok felderítése, amelyekkel növelhető az Unión kívüli országokból érkező kutatók részvételi aránya az EKT-pályázatokon; útiterv kidolgozása annak nyomon követéséhez és értékeléséhez, hogy az EKT a mutatókon és a célszámokon túl milyen mértékben teljesíti a Tudományos Tanács rövid-, közép-, és hosszú távú stratégiáinak támogatásával kapcsolatos megbízatását. 2014-ben egy új csoport, az uniós részvétel kiszélesítésével foglalkozó munkacsoport is megkezdte tevékenységét. Feladata, hogy arra ösztönözze a Közép- és Kelet-Európai országokat, hogy megfelelőbben gondozzák a tudományos tehetségeket és többet fektessenek be a kutatásba. Figyelemfelhívó tevékenységet folytat az e régióba tartozó országokban az EKT támogatási rendszereivel kapcsolatban, és mélyrehatóbb információkkal látja el az ottani kutatói közösségeket arról, hogy az EKT támogatásai milyen lehetőségeket nyújthatnak a régió kutatói számára, így növelve az ottani még nem felfedezett tehetségek részvételét a pályázatokon. A Végrehajtó Ügynökség a csoportok tagjainak közreműködésével dokumentumsorozatot készített a munkacsoportok és az állandó bizottságok munkatémáiról, amelyben az elemzések mellett kiemelte az egyes témák legfontosabb alapgondolatait. A munkacsoportok munkájával kapcsolatos főbb tevékenységek 2014-ben a következők voltak: Innováció és ipari kapcsolatok: 2014 júliusában kilenc koncepcióigazoló kutatói EKT-támogatás kedvezményezettje részesült először képzésben, majd ezt követően felkérést kaptak, hogy rövid, háromperces előadás keretében ismertessék gondolataikat egy az ipar és a tudományos élet legújítóbb szellemű, vezető képviselőiből álló hálózat, valamint kockázatitőke-befektetők előtt. Ez volt a második ilyen típusú esemény, amelyet az EKT a ScienceBusiness médiavállalattal együttműködésben szervezett. Az első ilyen eseményre 2013 februárjában került sor. Nyílt hozzáférés: A nyílt hozzáféréssel és a szakmai kiválósággal kapcsolatos ülésre került sor az EKT és a DNRF közös műhelytalálkozójának keretében, amelynek címe „A tudományos kiválóság támogatása a változó világban” volt. A találkozó júniusban az ESOF 2014 kísérőrendezvénye volt. Később, szeptemberben, a kutatási adatok kezelésével és megosztásával kapcsolatos kétnapos műhelytalálkozó több mint 140. résztvevőt vonzott Európa számos országából. További események: több szeminárium, egyedi nyílt hozzáférésű infrastruktúrákat (pl.: a Dryad és a figshare adatraktárok), az OAPEN alapítványt (amely nyílt hozzáférésű könyvplatformot működtet), valamint a Reproducibility Initiative-et képviselő résztvevőkkel. Az STM-mel (International Association of Scientific, Technical & Medical Publishers) együttműködve két további szemináriumra került sor, az egyik a folyóiratok árképzése, a másik a hosszú formátumú szövegek digitális környezetben való közzététele témájában. Nemek közötti egyensúly: Továbbra is törekedve az EKT-pályázatokon a női résztvevők alacsony arányának növelésére 2014 júniusában az EKT Tudományos Tanácsa elfogadta az EKT-nek a Nemek Közötti Egyensúly 2014–2020-as időszakra vonatkozó tervét. A nemek közötti egyensúllyal foglalkozó munkacsoport által készített dokumentum célja, hogy továbbvigye a Nemek Közötti Egyensúly 2007–2013-as időszakra vonatkozó tervének célkitűzéseit. A nemek közötti egyensúllyal foglalkozó munkacsoport ezen kívül független felmérést is készíttetett (ERCAREER projekt), amelynek célja az volt, hogy megvizsgálja az EKT-támogatásban részesülő férfi, illetve női kutatók karrierlehetőségeiben és karrierjük alakulásában fellelhető különbségeket és hasonlóságokat, valamint ajánlásokat fogalmazzon meg.